Euroopan parlamentin päätöslauselma 5. toukokuuta 2010, joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2008, pääluokka I – Euroopan parlamentti



Virallinen lehti nro L 252 , 25/09/2010 s. 3 - 21



Euroopan parlamentin päätöslauselma 5. toukokuuta 2010, joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2008, pääluokka I – Euroopan parlamentti EUROOPAN PARLAMENTTI, joka ottaa huomioon Euroopan unionin yleisen talousarvion varainhoitovuodeksi 2008 [1], ottaa huomioon Euroopan yhteisöjen lopullisen tilinpäätöksen varainhoitovuodelta 2008 – Nide I (SEC(2009)1089 – C7-0173/2009) [2], ottaa huomioon selvityksen talousarvio- ja varainhallinnosta varainhoitovuodelta 2008, pääluokka I – Euroopan parlamentti [3], ottaa huomioon sisäisen tarkastajan vuosikertomuksen varainhoitovuodelta 2008, ottaa huomioon tilintarkastustuomioistuimen vuosikertomuksen talousarvion toteuttamisesta varainhoitovuonna 2008 ja toimielinten vastaukset [4], ottaa huomioon tilintarkastustuomioistuimen EY:n perustamissopimuksen 248 artiklan mukaisesti antaman tarkastuslausuman tilien luotettavuudesta sekä tilien perustana olevien toimien laillisuudesta ja asianmukaisuudesta [5], ottaa huomioon EY:n perustamissopimuksen 272 artiklan 10 kohdan ja 275 artiklan, Euroopan unionin toiminnasta tehdyn sopimuksen 314 artiklan 10 kohdan ja 318 artiklan sekä Euratomin perustamissopimuksen 179 a artiklan, ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 [6] ja erityisesti sen 145, 146 ja 147 artiklan, ottaa huomioon Euroopan parlamentin talousarvion toteuttamista koskevien sisäisten sääntöjen [7] 13 artiklan, ottaa huomioon varainhoitoasetuksen 147 artiklan 1 kohdan, jonka mukaan toimielinten on pyrittävä kaikin tavoin toimimaan vastuuvapauden myöntämistä koskevaan Euroopan parlamentin päätökseen liitettyjen huomautusten mukaisesti, ottaa huomioon 29. maaliskuuta 2007 antamansa päätöslauselman vuoden 2008 talousarviomenettelyn suuntaviivoista pääluokkia II, IV, V, VI, VII, VIII ja IX varten sekä alustavasta ennakkoarviosta (pääluokka I) Euroopan parlamentin tuloista ja menoista [8], ottaa huomioon työjärjestyksen 77 artiklan, 80 artiklan 3 kohdan ja liitteen VI, ottaa huomioon talousarvion valvontavaliokunnan mietinnön (A7-0095/2010), A. ottaa huomioon, että kansalaisilla on oikeus tietää, mihin heidän maksamansa verot menevät ja miten poliittiset elimet käyttävät niille uskottua valtaa [9], B. katsoo, että keskinäisen valvonnan periaate on olennaisen tärkeä toimielimissä, joiden varainhoito on hajautettu, ja että kyseinen periaate on turvattava tarpeeksi kehittyneellä keskitetyllä vastuulla sisäisen valvonnan kehyksen ja hallintorakenteen riittävyydestä koko järjestelmän kannalta, C. toteaa, että tehokas ja mielekäs tilivelvollisuus – velvollisuus selvittää, miten julkisia varoja on käytetty – edellyttää, että unionin kansalaiset saavat oleellista ja puolueetonta tietoa, D. ottaa huomioon, että parlamentin hallinnolle lähetettiin tavanomaisen menettelyn mukaisesti kyselylomake ja saaduista vastauksista keskusteltiin talousarvion valvontavaliokunnassa talousarviosta vastaavan varapuhemiehen ja pääsihteerin läsnä ollessa, Riskinhallinta ja hallinnointikoodi parlamentissa 1. pitää erittäin myönteisenä, että parlamentin talousarvion toteuttamisesta annetut vastuuvapauden myöntämistä koskevat mietinnöt ovat viime vuosikymmenen ajan olleet merkittävässä asemassa ja johtaneet hyvin myönteiseen kehitykseen parlamentin varainhoidossa, kuten jäsenten asemaa koskeviin sääntöihin, avustajia koskeviin sääntöihin ja EMAS-hankkeeseen; päättää vakaasti jatkaa tätä myönteistä kehitystä pyrittäessä kohti julkisen varainhoidon optimointia; 2. panee merkille "hallinnointikoodin" (corporate governance) yleisen käsitteen, jolla tarkoitetaan yrityksen tai laitoksen johtamis-, hallinto- ja ohjaustapaan vaikuttavien prosessien, tapojen, käytäntöjen ja sääntöjen kokonaisuutta ja jonka tarkoituksena on vähentää kustannuksia ja parantaa tulosta; 3. palauttaa mieliin 12. maaliskuuta 2009 julkaistun budjettiasioiden toimialayksikön selvitysluonnoksen talousarvion täytäntöönpanon parlamentaarisesta valvonnasta ja suosittelee parlamenttia hyväksymään joukon parhaita käytäntöjä; 4. korostaa, että hyvän hallinnointikoodin olennaisiin osiin kuuluu avoimuus ja julkisuus sekä organisaation hallinnointikoodista vastaavien henkilöiden vastuullisuus ja tilivelvollisuus; 5. määrittelee tilivelvollisuuden siten, että henkilö myöntää ja ottaa vastuun toimista, päätöksistä ja toimintalinjoista ja että hänellä on velvollisuus ilmoittaa niiden seurauksista, selvittää niitä ja vastata niistä; 6. panee merkille, että parlamentti on monimutkainen organisaatio, jossa poliittisten ja hallinnollisten päätösten välinen raja ei aina ole selvä siksi, että toimielimen hallintorakenne on monikerroksinen; 7. katsoo, että tehokkaassa ja vaikuttavassa johtamis- ja hallintojärjestelmässä on kiinnitettävä asianmukaista huomiota johdon asemaan; katsoo, että pääosastojen pääjohtajat, johtajat ja yksiköiden päälliköt olisi valittava heidän ansioidensa perusteella ottaen huomioon tasa-arvoa koskevat asiat ja maantieteellinen tasapaino sekä heidän kokemuksensa ja johtamistaitojensa perusteella; 8. katsoo, että kehittyneemmät sisäiset valvonta- ja riskinhallintajärjestelmät parantavat tilivelvollisuutta ja suojaavat poliittisia johtajia ja hallintojohtajia taloudellisilta ja muilta riskeiltä; 9. kehottaa sen vuoksi asiasta vastaavia yksiköitä tarkistamaan ja tarvittaessa lujittamaan vähimmäistason sisäisen valvonnan standardeja, jotta niissä otetaan huomioon tähänastiset kokemukset sekä riskinhallinnan ja hallinnointikoodin kehitys; palauttaa mieliin, että tuloja ja menoja hyväksyvien yksiköiden on noudatettava standardeja, kun ne kehittävät sisäisiä valvontajärjestelmiään ja täytäntöönpanotoimenpiteitään; kehottaa asiasta vastaavia yksiköitä pyytämään lausunnon talousarvion valvontavaliokunnalta, ennen kuin tarkistetut vähimmäistason sisäisen valvonnan standardit lähetetään puhemiehistölle tarkistettaviksi ja hyväksyttäviksi; 10. panee merkille seuraavat pääsihteerin tavoitteet vuosiksi 2008 ja 2009: - valmistautuminen Lissabonin sopimuksen voimaantuloon, - valmistautuminen Euroopan parlamentin vuoden 2009 vaaleihin niin, että voidaan auttaa kääntämään äänestysaktiivisuuden laskeva suuntaus, - jäsenten palvelujen parantaminen ja - parlamentin pääsihteeristön uudistaminen ja vahvistaminen; 11. palauttaa mieliin, että parlamentin määrärahoihin sisältyy veronmaksajien rahoja ja että kaikkien julkisia varoja käyttävien laitosten velvollisuutena on selvittää, miten varat on käytetty, ja antaa kattavaa, puolueetonta ja oleellista tietoa siitä, missä määrin varat on käytetty aiottuihin tarkoituksiin ja seurattavuuden ja moitteettoman varainhoidon periaatteiden (taloudellisuus, tehokkuus, vaikuttavuus) mukaisesti; 12. palauttaa mieliin, että avoimuus- ja yhdenvertaisuusperiaatetta ja erityisesti varainhoitoasetuksen 109 artiklan 1 kohtaa ja 110 artiklan 2 kohtaa sekä komission asetuksen (EY, Euratom) N:o 2342/2002 [10] (soveltamissäännöt) 169 artiklaa sovelletaan kaikkiin avustuksiin; korostaa, että tämä koskee kaikkia EU:n varojen saajia – myös tukea yksityisiä matkoja (laskettelu- ja muut matkat) varten saavia parlamentin työntekijöitä ja heidän sukulaisiaan; pyytää hallintoa jatkamaan tällaisten maksujen tarkastuksia; Mainetta koskevat riskit 13. korostaa, että jotkin mainetta koskevat riskit ovat paljon vaarallisempia kuin taloudelliset riskit, ja kehottaa pääsihteeriä yhdessä tulojen ja menojen hyväksyjien kanssa arvioimaan parlamentin riskiprofiilin kokonaan; 14. suhtautuu myönteisesti 24. helmikuuta 2010 perustettuun riskinhallintajohtajan virkaan ja pyytää uutta riskinhallintajohtajaa ilmoittamaan asiasta vastaaville valiokunnille mahdollisimman pian tulevaisuudessa sovellettavasta riskejä koskevasta lähestymistavasta ja strategiasta; 15. panee merkille, että erityisen riskinhallintajohtajan tehtävänä olisi oltava avustaa tulojen ja menojen hyväksyjiä riskinhallinnassa neuvonnan ja koordinoinnin kautta; 16. korostaa, että riskinhallintajohtajan riippumattomuus, rooli ja työ ovat tärkeitä; panee merkille ja hyväksyy, että riskinhallintajohtaja liitetään suoraan pääsihteerin toimiston yhteyteen; 17. kehottaa pääsihteeriä lähettämään talousarvion valvontavaliokunnalle osana vastuuvapausmenettelyä vuosittain kertomuksen riskinhallintajohtajan toiminnasta; 18. korostaa, että Lissabonin sopimuksen voimaantulon myötä parlamentin valta ja sen jäsenten ja heitä avustavien henkilöiden työmäärä ovat kasvaneet; on sitä mieltä, että kaikkien toimipaikkojen työskentelyoloissa olisi huomioitava kasvanut työvoiman ja -välineiden tarve; 19. palauttaa tältä osin mieliin asbestinpoistotöitä koskevat havaintonsa ja pyytää pääsihteeriä ilmoittamaan töiden toiminnallisista ja taloudellisista tuloksista sekä tulevaisuudessa mahdollisesti tarvittavista korjaavista toimenpiteistä; 20. kiinnittää huomiota siihen, että Strasbourgin kunnostustöiden maksajina 7. elokuuta 2008 tapahtuneen vahingon jälkeen eivät saa olla unionin veronmaksajat; 21. ehdottaa, että rakennuskysely ja sen vastaukset toimitetaan talousarvion valvontavaliokunnalle samaan aikaan kuin budjettivaliokunnalle; 22. korostaa, että Europarl TV -kanava tuo vähäisten katsojamääriensä vuoksi vain hyvin vähän lisäarvoa; on sitä mieltä, että Europarl TV -kanavan rahoitusta ja koko hanketta olisi tarkasteltava uudelleen; Vastuuvapausmenettely 23. korostaa, että parlamentaarisesta ja julkisesta menettelystä, jonka päätteeksi parlamentti myöntää itselleen vastuuvapauden, saadaan se lisäarvo, että se antaa lisämahdollisuuden harjoittaa julkisesti toimielimen varainhoidon kriittistä valvontaa ja että unionin kansalaisten on näin helpompi ymmärtää parlamentin erityispiirteitä, hallintorakennetta ja toimintatapoja; 24. kiinnittää huomiota tarpeeseen vähentää edelleen riskejä parlamentin varainhoidossa, jossa jopa muut kuin olennaiset puutteet voivat aiheuttaa huomattavaa vahinkoa parlamentin maineelle ja varjostaa sen poliittisia saavutuksia, ja muistuttaa parlamentin jäseniä ja henkilöstöä heidän henkilökohtaisesta vastuustaan parlamentin moitteettoman varainhoidon toteuttamisessa; 25. korostaa, että kriittinen valvonta on tarpeen, jotta voidaan varmistaa parlamentin varainhoitajien täysi tilivelvollisuus, sillä vain täydellinen ja kokonaisvaltainen seurattavuus antaa unionin kansalaisille käsityksen parlamentin varainhoidosta ja veronmaksajien rahojen käytöstä; Talousarvion valvontavaliokunnan työ 26. korostaa, että toimielimenä parlamentin keskeisenä etuna on sen varainhoidon täydellinen seurattavuus; odottaa sen vuoksi, että talousarvion valvontavaliokunta hoitaa täysimääräisesti tärkeän parlamentaarisen erityistehtävänsä tuomalla selkeästi esiin, missä kohdin on parantamisen varaa, samalla tavoin kuin muiden toimielinten kanssa toimiessaan; 27. ymmärtää täysin, että monimutkaisten päätöksenteko- ja hallinnointirakenteiden ja menettelyjen puolueeton, ammattimainen ja kattava analyysi on haastavaa ja aikaa vievää, ja suosittelee, että talousarvion valvontavaliokunnan valmiuksia suoriutua sille annetuista yhä vaativammista tehtävistä parannettaisiin lisäämällä tuntuvasti sen sihteeristölle henkilöstötaulukossa osoitettuja toimia; 28. korostaa, että Euroopan unionin toiminnasta tehdyn sopimuksen 317 artiklan (Lissabonin sopimuksella käyttöön otettu) uusi sanamuoto tuo parlamentille erittäin haastavia valvontatehtäviä; 29. korostaa, ettei valiokuntien sihteeristöjen henkilöresurssien lisäämistä voi toteuttaa puhtaasti määrällisten parametrien perusteella, ja kehottaa pääsihteeriä ottamaan huomioon tarkasti määritellyt laadulliset parametrit; 30. korostaa edelleen, että perinteisten parlamentaaristen tehtävien, kuten julkisten varojen käytön kriittisen valvonnan, on oltava olennainen osa parlamentin keskeistä toimintaa kaikilla tasoilla; Hallintomenettelyjen parantaminen 31. panee merkille perinteen, jonka mukaisesti talousarvion valvontavaliokunta pyytää hallintoa antamaan vastuuvapausselvityksissään tietoja eri aiheista; suosittelee, että selvitykset lähetetään suoraan talousarvion valvontavaliokunnan puheenjohtajalle ja että ne julkaistaan – niin valiokunnan jäsenten kuin unionin kansalaistenkin tiedoksi – kyseisen valiokunnan kotisivuilla heti, kun puheenjohtaja on saanut ne; 32. arvostaisi sitä, että pääsihteeri tulisi kunkin vuoden syyskuussa asiasta vastaavan valiokunnan sääntömääräiseen kokoukseen keskustelemaan vastauksista, joita hallinto on antanut vastuuvapauspäätöslauselmiin sisältyviin pyyntöihin; Euroopan parlamentin tilinpäätös 33. panee merkille seuraavat summat, joiden perusteella parlamentin tilit varainhoitovuodelta 2008 on päätetty: a)Käytettävissä olleet määrärahat määrärahat 2008: | 1452517167 | erikseen esitetyt siirrot varainhoitovuodelta 2007: | 43800036 | automaattiset siirrot varainhoitovuodelta 2007: | 225239332 | käyttötarkoitukseensa sidottuihin tuloihin perustuvat määrärahat vuodelta 2008: | 47551735 | käyttötarkoitukseensa sidottuihin tuloihin perustuvien määrärahojen siirrot vuodelta 2007: | 38325182 | Yhteensä | 1807433452 | b)Määrärahojen käyttö varainhoitovuonna 2008 Sitoumukset: | 1723369531 | suoritetut maksut: | 1488856868 | maksattamatta olevat maksumäärärahat ja käyttötarkoitukseensa sidottuihin tuloihin perustuvat sitomattomat määrärahat: | 232944667 | seuraavalle vuodelle automaattisesti siirretyt määrärahat, mukaan lukien käyttötarkoitukseensa sidottuihin tuloihin perustuvat määrärahat: | 232944667 | seuraavalle vuodelle erikseen siirretyt määrärahat: | 8315729 | peruuntuneet määrärahat: | 70722045 | c)Talousarviosta saatu rahoitus saatu vuonna 2008: | 151054374 | d)Kokonaistase 31. joulukuuta 2008 | 1782229891 | 34. panee merkille, että vuoden 2008 maksujen kokonaismäärä, mukaan luettuina automaattiset ja erikseen esitetyt määrärahojen siirrot vuodelle 2009, on 94 prosenttia vuoden 2008 kokonaismäärärahoista; 35. panee merkille, että Euroopan unionin vuoden 2008 talousarvio oli maksusitoumusmäärärahoina yhteensä 129150 miljoonaa euroa, joista parlamentin talousarvion osuus oli 1453 miljoonaa euroa; panee myös merkille, että tämä summa on vain hieman yli 1 prosentti unionin talousarviosta ja 19,48 prosenttia niistä 7284 miljoonasta eurosta, jotka on varattu EU:n toimielinten hallintomenoihin yhteensä; Lyhytaikaiset saamiset 36. panee merkille, että Belgian hallitus palautti parlamentille 85896389 euroa vuoden 2010 alussa; kehottaa pääsihteeriä tiedottamaan talousarvion valvontavaliokunnalle hyvissä ajoin siitä, miten nämä varat käytetään; Julkiset hankinnat 37. panee merkille, että sisäisen tarkastuksen yksikkö toteutti parlamentin julkisia hankintoja koskevan menettelyn hallinnoinnin ja valvonnan kattavan tarkastuksen vuosina 2004 ja 2005 ja että 31. maaliskuuta 2006 hyväksytty loppukertomus sisälsi 144 erityistoimenpidettä, jotka oli toteutettava 31. maaliskuuta 2008 mennessä; 38. pitää myönteisenä, että sisäisen tarkastuksen yksikkö aloitti vuonna 2008 uuden tarkastuskierroksen voidakseen arvioida, missä määrin edellä mainitut 144 erityistoimenpidettä on toteutettu, ja panee merkille, että uudet tarkastukset olivat kesken vuoden 2009 lopussa; 39. kiinnittää huomiota siihen, että julkisen ja yksityisen sektorin rajapintaan sijoittuvat julkiset hankinnat ovat riskialtis osa-alue, johon on kiinnitettävä jatkuvasti erityistä huomiota; 40. palauttaa mieliin, että kussakin hankintamenettelyn vaiheessa – tarpeiden alustava arviointi, tarjouskilpailun valmistelu, tarjouskilpailuilmoitusten ja tarjouseritelmien laatiminen, yhteydenpito tarjoajiin, tarjousten avaaminen, tarjousten arviointi, ratkaisupäätös, sopimusten tekeminen – edellä mainittujen tavoitteiden saavuttamiseen liittyy merkittäviä riskejä monimutkaisen lainsäädäntöympäristön ja tosiasiallisten tarpeiden vuoksi; 41. kehottaa pääsihteeriä varmistamaan, että julkisia hankintoja koskevaa erityiskoulutusta jatketaan ja kaikki julkisia hankintoja käsittelevät työntekijät osallistuvat kursseille, että julkiset hankinnat tunnustetaan ammatillista pätevyyttä koskevassa parlamentin rekisterissä asiantuntijatehtäväksi, jota hoitaa pelkästään parlamentin oma henkilöstö, ja että julkisia hankintoja pidetään "arkaluonteisena tehtävänä", johon sovelletaan asianmukaista kiertoa ja/tai lisävalvontaa; Varainhoitoasetuksen uudistaminen 42. kehottaa pääsihteeriä osallistumaan aktiivisesti tulevaan varainhoitoasetuksen kolmivuotistarkistukseen antamalla hallinnollisia neuvoja uudistuksia kaipaavilla aloilla; Vuosikertomus tehdyistä hankintasopimuksista 43. panee merkille, että keskusyksiköt laativat tuloja ja menoja hyväksyvien yksiköiden antamien tietojen perusteella budjettivallan käyttäjälle vuosikertomuksen [11] vuonna 2008 tehdyistä hankintasopimuksista ja esittivät seuraavan eritelmän kaikista vuosina 2008 ja 2007 tehdyistä hankintasopimuksista: Sopimustyyppi | 2008 | 2007 | Määrä | %-osuus | Määrä | %-osuus | Palvelut | 240 | 67 % | 161 | 65 % | Tavarahankinnat | 59 | 17 % | 48 | 19 % | Urakat | 44 | 12 % | 28 | 11 % | Kiinteistöhankinnat | 15 | 4 % | 12 | 5 % | Yhteensä | 358 | 100 % | 249 | 100 % | Sopimustyyppi | 2008 | 2007 | Arvo (euroa) | %-osuus | Arvo (euroa) | %-osuus | Palvelut | 454672969 | 67 % | 218201103 | 66 % | Tavarahankinnat | 22868680 | 3 % | 42443126 | 13 % | Urakat | 81247056 | 12 % | 16449758 | 5 % | Kiinteistöhankinnat | 123429315 | 18 % | 54387707 | 16 % | Yhteensä | 682218020 | 100 % | 331481694 | 100 % | (Vuosikertomus Euroopan parlamentin tekemistä hankintasopimuksista, 2008, s. 4) 44. panee merkille seuraavan eritelmän, jossa vuosina 2008 ja 2007 tehdyt hankintasopimukset esitetään menettelytyypin mukaan: Menettelytyyppi | 2008 | 2007 | Määrä | %-osuus | Määrä | %-osuus | Avoin | 126 | 35 % | 85 | 34 % | Rajoitettu | 14 | 4 % | 10 | 4 % | Neuvottelu | 218 | 61 % | 154 | 62 % | Yhteensä | 358 | 100 % | 249 | 100 % | Menettelytyyppi | 2008 | 2007 | Arvo (euroa) | %-osuus | Arvo (euroa) | %-osuus | Avoin | 345415316 | 51 % | 162124519 | 49 % | Rajoitettu | 139782362 | 20 % | 59593905 | 18 % | Neuvottelu | 197020342 | 29 % | 109763270 | 33 % | Yhteensä | 682218020 | 100 % | 331481694 | 100 % | (Vuosikertomus Euroopan parlamentin tekemistä hankintasopimuksista, 2008, s. 6) 45. panee merkille, että vuonna 2008 tehtiin yhteensä 358 hankintasopimusta, joista 140 – arvoltaan 485,2 miljoonaa euroa – tehtiin avoimessa tai rajoitetussa menettelyssä ja 218 – arvoltaan 197 miljoonaa euroa – tehtiin neuvottelumenettelyssä; Poikkeuksellinen neuvottelumenettely 46. panee erityisesti merkille, että vuonna 2008 poikkeuksellisen neuvottelumenettelyn käyttö lisääntyi selvästi, kuten seuraavasta erittelystä käy ilmi: | 2008 | 2007 | Määrä | % PO:n kaikista sopimuksista | Määrä | % PO:n kaikista sopimuksista | Johdon PO (paitsi tietohallinto-osasto) | 8 | 44,44 % | 6 | 37,50 % | Sisäasioiden PO | 0 | 0,00 % | 0 | 0,00 % | Ulkoasioiden PO | 3 | 75,00 % | 1 | 20,00 % | Viestinnän PO (paitsi kirjasto-osasto) | 16 | 16,00 % | 9 | 13,64 % | Henkilöstöasioiden PO | 0 | 0,00 % | 1 | 9,09 % | Infrastr. ja logist. PO (paitsi tulkkausosasto) | 35 | 34,31 % | 19 | 21,84 % | Tulkkaustoiminnan PO (ent. tulkkausosasto) | 9 | 56,25 % | 3 | 33,33 % | Käännöstoim. PO (paitsi julkaisutoim. osasto) | 0 | 0,00 % | 1 | 25,00 % | Innovoinnin ja teknisen tuen PO (ent. julkaisutoim.osasto ja tietohallinto-osasto) | 9 | 56,25 % | 2 | 33,33 % | Varainhoidon PO | 0 | 0,00 % | 0 | 0,00 % | Oikeudellinen yksikkö | 0 | 0,00 % | 0 | 0,00 % | Parlamentti yhteensä | 80 | 22,35 % | 42 | 16,87 % | (Vuosikertomus Euroopan parlamentin tekemistä hankintasopimuksista, 2008, s. 9) 47. panee merkille, että poikkeuksellisen neuvottelumenettelyn osuus kasvoi määrällisesti ja suhteellisesti kuuden valtuutetun tulojen ja menojen hyväksyjän kohdalla; Soveltamissääntöjen 54 artikla [12] 48. palauttaa mieliin, että soveltamissääntöjen 54 artiklassa säädetään seuraavaa: "Jos neuvottelumenettelyn osuus valtuutetun tulojen ja menojen hyväksyjän tekemistä hankinnoista on kasvanut huomattavasti aiempiin varainhoitovuosiin verrattuna tai jos neuvottelumenettelyssä tehtyjen hankintojen osuus on merkittävästi suurempi kuin keskimäärin koko toimielimen tasolla, toimivaltaisen tulojen ja menojen hyväksyjän on raportoitava asiasta kyseiselle toimielimelle ja esitettävä mahdolliset toimenpiteet, jotka on toteutettu tilanteen korjaamiseksi."; 49. katsoo, että vuosina 2007 ja 2008 todetun kasvun vuoksi on selvää, että tulojen ja menojen hyväksyjien on toteutettava toimenpiteitä "tilanteen korjaamiseksi"; kehottaa pääsihteeriä ilmoittamaan talousarvion valvontavaliokunnalle toteutetuista toimenpiteistä 1. syyskuuta 2010 mennessä; 50. kehottaa tulojen ja menojen hyväksyjiä antamaan vastuuvapauden myöntävälle viranomaiselle – varainhoitovuodesta 2009 ja sen jälkeen – lisätietoja, jotta poikkeuksellisen neuvottelumenettelyn käyttöä (soveltamissääntöjen 126 ja 127 artikla) parlamentissa voidaan valvoa entistä perusteellisemmin, sisällyttämällä vuotuiseen toimintakertomukseen liitteen, jossa on selkeitä tietoja seuraavista: - syyt, joiden takia oli alun perin välttämätöntä tehdä hankintasopimus soveltamissääntöjen 126 ja 127 artiklan nojalla, - syyt, joiden takia tulojen ja menojen hyväksyjä katsoi erillissopimuksen täyttävän jonkin 126 artiklan 1 kohdassa ja 127 artiklan 1 kohdassa tarkoitetuista perusteista (tehdyt tarjoukset eivät vastaa tarjouspyyntöä, on olemassa teknisiä tai taiteellisia syitä, tapaus on kiireellinen jne.), - niiden ehdokkaiden määrä, joiden kanssa neuvotteluja on käyty, ja - tarjouksen hyväksymisperusteet; 51. kehottaa myös varainhoidon keskusyksikköä kokoamaan annettavat tiedot Euroopan parlamentin tekemiä hankintasopimuksia koskevan vuosikertomuksen uuteen liitteeseen; Parlamentin johdon lausumat 52. palauttaa mieliin, että Euroopan parlamentin talousarvion toteuttamista koskevien sisäisten sääntöjen 8 artiklan 9–11 kohdan mukaan pääsihteerin on johtavana valtuutettuna tulojen ja menojen hyväksyjänä annettava vakuutus siitä, että parlamentin talousarvio on toteutettu moitteettoman varainhoidon periaatteiden mukaisesti ja että käyttöön otettu valvontajärjestelmä antaa riittävät takeet tilien perustana olevien toimien laillisuudesta ja asianmukaisuudesta; 53. palauttaa myös mieliin, että johtavan valtuutetun tulojen ja menojen hyväksyjän ilmoitus perustuu pääjohtajien valtuutettuina tulojen ja menojen hyväksyjinä antamiin ilmoituksiin; 54. panee merkille, että 4. maaliskuuta 2009 antamassaan ilmoituksessa [13] entinen pääsihteeri - pani merkille, ettei yksikään tulojen ja menojen hyväksyjä ollut maininnut ilmoituksessaan muodollisia pätevyyksiä, ja - vakuutti saaneensa riittävän varmuuden siitä, että parlamentin talousarvio on toteutettu moitteettoman varainhoidon periaatteiden mukaisesti ja että käyttöön otettu valvontajärjestelmä antaa riittävät takeet tilien perustana olevien toimien laillisuudesta ja asianmukaisuudesta; 55. panee myös merkille, että johtava valtuutettu tulojen ja menojen hyväksyjä totesi lisäksi, että ilmoitus "perustuu omaan arviooni, sisäisiin tarkastuskertomuksiin, puolestani ja kehotuksestani toteutettuun varainhoidon keskitettyyn seurantaan ja tukeen sekä kaikkiin muihin käytettävissäni oleviin tietoihin"; Varainhoitoasetuksen 60 artiklan 4 ja 7 kohta [14] 56. panee merkille, että varainhoitoasetuksen 60 artiklan 4 kohdan mukaan kunkin valtuutetun tulojen ja menojen hyväksyjän on laadittava "tehtävien toteuttamiseen soveltuvat hallinnointia ja sisäistä valvontaa koskevat järjestelmät ja menettelyt" ja että varainhoitoasetuksen 60 artiklan 7 kohdan toisen alakohdan mukaan kyseisen vastuuhenkilön on varainhoidon yhteydessä mainittava kertomuksessaan, "miten tehokkaasti sisäinen valvontajärjestelmä toimii ja mikä se on sen vaikutus"; Kaikki vuotuiset toimintakertomukset eivät ole varainhoitoasetuksen mukaisia 57. panee merkille, että vain osa pääjohtajista "ilmoitti, millaisia riskejä heidän tehtäviinsä liittyy tai miten sisäiset valvontajärjestelmät toimivat" (vastaus 4.2.1 kohdan kysymykseen), vaikka varainhoitoasetuksen 60 artiklan 7 kohdan toisessa alakohdassa todetaan selvästi, että tulojen ja menojen hyväksyjät mainitsevat vuotuisessa toimintakertomuksessa, "miten tehokkaasti sisäinen valvontajärjestelmä toimii ja mikä se on sen vaikutus"; Ovatko raportointivaatimukset liian löysiä? 58. panee merkille, että laiminlyönti "perustui epäilemättä siihen, että vuoden 2008 vuotuisten toimintakertomusten laatimista koskevissa ohjeissa annettiin valtuutetuille tulojen ja menojen hyväksyjille enemmän liikkumavaraa raportointitapaan, varsinkin sisäisten valvontajärjestelmien kohdalla" (vastaus 4.2 kohdan kysymykseen); on kuitenkin tyytyväinen siihen, että vuoden 2009 kertomusten vastaavat ohjeet olivat tarkempia, ja odottaa, että kaikki pääjohtajat toimivat niiden mukaisesti; 59. palauttaa mieliin, että sisäisen valvontajärjestelmän tavoitteena on varmistaa varainhoitoa koskevien sääntöjen mukainen moitteeton varojen käyttö; 60. korostaa, että kaikissa varainhoitojärjestelmissä tarvitaan asianmukainen menojen hyväksymistä koskeva valvontajärjestelmä; 61. kehottaa sen vuoksi pääsihteeriä tiedottamaan vastuuvapauden myöntävälle viranomaiselle mahdollisimman pian ja joka tapauksessa 31. joulukuuta 2010 mennessä niistä täsmällisistä toimenpiteistä, aikataulut mukaan luettuina, jotka hän on toteuttanut tai aikoo toteuttaa, jotta voidaan lujittaa sisäistä valvontajärjestelmää ja erityisesti - varmistaa, että kaikki tulojen ja menojen hyväksyjien toimintakertomukset noudattavat täysin varainhoitoasetuksen 60 artiklan 7 kohdan vaatimuksia, - selkeyttää, lyhentää ja tiivistää vuotuisia toimintakertomuksia ja parantaa niiden oleellisuutta ja ammattimaisuutta, jotta vastuuvapauden myöntävä viranomainen saisi niistä oleellista tietoa julkisten varojen käytöstä parlamentissa; toteuttaa muita tarpeellisia toimenpiteitä, jotta pääsihteeri voi antaa mielekkään tarkastuslausuman, - suorittaa vuodesta 2008 alkaen neuvottelumenettelyssä tai rajoitetussa menettelyssä tehtyjä sopimuksia koskevat sisäiset tarkastukset; tehostaa tällaisia sisäisiä tarkastuksia, - julkaista täydellinen vuotuinen luettelo kaikista yrityksistä, joiden kanssa on tehty vuodesta 2008 alkaen sopimus neuvottelumenettelyssä tai rajoitetussa menettelyssä; Tilintarkastustuomioistuimen vuosikertomus varainhoitovuodelta 2008 Palkkakerroin 62. panee merkille, että parlamentti ja Euroopan talous- ja sosiaalikomitea soveltavat edelleen palkkakertoimista annettuja henkilöstösääntöjen määräyksiä samalla tavoin kuin aiempina vuosina, kun ne odottavat unionin tuomioistuimen lopullista päätöstä niiden henkilöstön tästä asiasta nostamista kanteista; Virkamatkoilla aiheutuneiden majoituskustannusten korvaaminen 63. panee merkille, että tilintarkastustuomioistuin on varainhoitovuodesta 2004 kehottanut parlamenttia varmistamaan, että virkamatkoilla aiheutuneiden majoituskustannusten korvaaminen tapahtuu henkilöstösääntöjen mukaisesti; antaa tunnustusta siitä, että henkilöstöasioiden pääosasto on pyrkinyt yksinkertaistamaan ja järkeistämään virkamatkojen hallinnointia; 64. panee merkille hallinnon vastauksen ja kiinnittää huomiota siihen, ettei talousarviota voida käyttää perusteluna sääntöjen kiertämiselle; katsoo, että tähän seikkaan olisi kiinnitettävä erityistä huomiota henkilöstösääntöjen tulevan uudelleentarkastelun yhteydessä; 65. odottaa, että parlamentin tärkeimmät päätöksentekijät tällä alalla – puhemiehistö, pääsihteeri ja henkilöstöasioiden pääosaston pääjohtaja – ryhtyvät mahdollisimman pian päätöksen tekemisen jälkeen tarvittaviin toimiin varmistaakseen, että virkamatkoja koskevissa parlamentin sisäisissä säännöissä ja menettelyissä noudatetaan täysimääräisesti ja johdonmukaisesti moitteettoman varainhoidon periaatetta ja henkilöstösääntöjä; Parlamentin jäsenille maksetut avustajakorvaukset 66. panee merkille huomattavan työn, jota yksiköt ovat tehneet selvittäessään parlamentin jäsenille vuosina 2004–2008 maksettuja avustajakorvauksia, ja onnittelee yksiköitä siitä; 67. kehottaa pääsihteeriä sekä henkilöstöasioiden pääosaston ja innovoinnin ja teknisen tuen pääosaston pääjohtajia selvittämään, missä määrin uusia videokonferenssitekniikoita hyödyntämällä voidaan vähentää virkamatkakustannuksia; viittaa erityisesti avoimen lähdekoodin ohjelmistojen käyttömahdollisuuteen, sillä näin videokonferenssit voidaan pitää suojatusti ja edullisesti; 68. panee myös merkille, että 14. heinäkuuta 2009 käyttöön otetun uuden järjestelmän olisi voitava varmistaa, että asiaankuuluvia sääntöjä ja periaatteita noudatetaan, sekä antaa parhaat takeet parlamentin jäsenille maksettujen avustajakorvausten seurattavuudesta, laillisuudesta ja moitteettomasta varainhoidosta; Jäsenet julkisen vallan käyttäjinä 69. tukee veronmaksajien oikeutta valvoa, miten jäsenet julkisen vallan käyttäjinä käyttävät heidän varojaan, ja kehottaa jäseniä kiinnittämään erityistä huomiota yleiseen etuun, joka koskee unionin julkisten varojen käyttöä; 70. kehottaa – tällä politiikan osa-alueella merkittävät mainetta koskevat riskit huomioon ottaen – sekä sisäistä tarkastajaansa että tilintarkastustuomioistuinta seuraamaan tiiviisti uuden järjestelmän toimintaa ja tehokkuutta sekä ottamaan esille mahdolliset puutteet ja/tai mahdollisuudet parantaa kansalaisten oikeutta saada tietoa jäsenille suoritettavista maksuista, avustajiin liittyvät menot mukaan luettuina; Parlamentin jäsenten lisäeläkejärjestelmä 71. palauttaa mieliin tilintarkastustuomioistuimen vuosien 2006 ja 2007 vuosikertomuksissa esittämät huomautukset, joiden mukaan on tarpeen määrittää selkeät säännöt parlamentin sekä rahaston jäsenten taloudellisista sitoumuksista ja vastuista siltä varalta, että ilmenee vastuuvajaus; kehottaa pääsihteeriä esittämään 31. joulukuuta 2010 mennessä ehdotuksen tämän asian ratkaisemiseksi siten, että täysistunnossa tehtyä päätöstä olla käyttämättä verorahoja alijäämän paikkaamiseksi noudatetaan; 72. panee merkille, että rahaston vakuutusmatemaattinen alijäämä oli 121844000 euroa 31. joulukuuta 2008 ja että samana ajankohtana rahasto arvioi, että eläkejärjestelmän jäsenille oli vielä maksettava 276984000 euroa (tilintarkastustuomioistuimen vuosikertomuksen 2008 liite 11.2); 73. huomauttaa, että parlamentin taloudelliset sitoumukset ilmenevät 31. joulukuuta 2008 laaditusta tilinpäätöksestä; 74. panee merkille riippumattoman tilintarkastajan kertomuksen, jonka mukaan "eläkkeisiin ja vastaaviin velvoitteisiin tarvittavat varat on laskettu 6,5 prosentin vuotuisen sijoitustuoton perusteella", mikä ei ole realistinen lukema; 75. korostaa, että parlamentin hallintoelinten, siis puhemiehen, puhemiehistön, kvestorien ja puheenjohtajakokouksen, päätösten on oltava täydellisesti seurattavissa; 76. kehottaa puhemiehistöä harkitsemaan mahdollisuutta, että budjettivaliokunnalle toimitetut tiedot päätöksistä, joilla on merkittävä vaikutus talousarvioon, ovat entistä paremmin talousarvion valvontavaliokunnan saatavilla, jotta ne palvelevat entistä paremmin vastuuvapauden myöntävän viranomaisen ja eurooppalaisten veronmaksajien tiedontarvetta; 77. katsoo, että puhemiehistöllä, joka on parlamentissa jäseniin ja toimielimen toimintaan vaikuttavista taloudellisista ja hallinnollisista päätöksistä vastaava elin, on erityinen vastuu edistää demokraattista tilivelvollisuutta; 78. pitää lisätalousarvioesityksiä, jotka kattavat vain kuluvan varainhoitovuoden, riittämättömänä hallinnointivälineenä ja kehottaa puhemiehistöä esittämään viiden vuoden arvion merkittävien taloudellisten päätösten odotetuista seurauksista; 79. kiinnittää huomiota siihen, että tilivelvollisuuteen julkisten asioiden hoidossa ja julkisen laitoksen mainetta koskevien riskien hallinnassa liittyvät asiat eivät voi eivätkä saa typistyä vain oikeudellisiksi näkökohdiksi; Parlamentin sisäisen tarkastajan kertomukset 80. panee merkille, että sisäisen tarkastuksen yksikkö oli perustamisestaan lähtien osa varainhoidon pääosastoa, jonka osuus parlamentin talousarviosta on noin 30 prosenttia, ja pitää myönteisenä, että sisäisen tarkastuksen yksikkö on 1. syyskuuta 2009 alkaen pääsihteerin päätöksen mukaisesti ollut suoraan liitetty pääsihteerin yhteyteen, sillä tämä muutos parantaa paitsi sisäisten tarkastusten vaikuttavuutta myös mielikuvaa siitä, että se on riippumaton ja puolueeton suhteessa tarkastettuihin yksiköihin; 81. korostaa, ettei sisäisen tarkastuksen yksikön entinen asema organisaation sisällä estänyt sitä hoitamasta tehtäviään ammattimaisten ja lainsäädännön vaatimusten mukaisesti; suhtautuu myönteisesti uuteen asemaan ja odottaa, että se parantaa riskejä koskevien oleellisten tietojen kulkua pääsihteeriltä ja siten helpottaa sisäisen tarkastajan tehtävää, johon kuuluu riskinhallintaa koskeva neuvonta parlamentille; Sisäisen valvonnan kehyksen tarkastus 82. panee tyytyväisenä merkille, että sisäisen tarkastuksen yksikkö on asettanut etusijalle seurannan ja neuvonnan, joka koskee varainhoitoasetuksella käyttöön otettujen uusien hajautettujen sisäisten valvontajärjestelmien täytäntöönpanoa 1. tammikuuta 2003 alkaen; 83. panee myös merkille, että vuosina 2003 ja 2004 toteutetun sisäisen valvonnan kehyksen ensimmäisen uudelleentarkastelun perusteella laadittiin 14 tarkastuskertomusta, jotka kattoivat kaikki yksiköt ja keskusyksiköt ja sisälsivät 452 hyväksyttyä toimea; 84. panee merkille, että ensimmäisellä seurantatarkastusten kierroksella vuosina 2005 ja 2006 kävi ilmi, että johto oli toteuttanut 225 yhteensä 452:sta alun perin ehdotetusta toimesta ja että 227 keskeneräisestä toimesta 20:tä pidettiin ratkaisevan tärkeinä, sillä ne koskivat aloja, joilla riskialtistus on suuri ja joilla asiasta vastaavien yksiköiden oli pikaisesti toteutettava korjaustoimia; Jäljellä olevat keskeneräiset toimet 85. panee myös merkille, että vuosina 2007 ja 2008 toteutetulla toisella seurantatarkastusten kierroksella todettiin tilanteesta vuoden 2008 lopussa, että 452:sta alun perin ehdotetusta toimesta 88 oli yhä kesken ja että kyseiset toimet jakautuivat eri pääosastojen kesken seuraavasti: Johdon PO : 5 Käännöstoiminnan PO : 1 Innovoinnin ja teknisen tuen PO : 22 + 4 keskeneräistä ratkaisevan tärkeää toimea Tulkkaus- ja konferenssitoiminnan PO : 5 Infrastruktuurin ja logistiikan PO : 10 Viestinnän PO : 6 Henkilöstöasioiden PO : 9 Varainhoidon PO : 12 Pääsihteeri : 18 (keskitetyt toimet) 86. pitää pääosaston hallintojärjestelmien ja sisäisten valvontajärjestelmien parannuksia myönteisinä mutta ihmettelee keskeneräisten toimien määrää, sillä toimista on toteutettu vain 80,53 prosenttia suhteellisen pitkällä aikavälillä, joten asiasta vastaavilla yksiköillä olisi pitänyt olla riittävästi aikaa toteuttaa korjaustoimia; 87. on täysin tietoinen siitä, että jotkin yksiköt on siirretty muihin pääosastoihin tarkasteluajanjakson aikana; palauttaa mieliin, että varainhoitoasetuksen 86 artiklan 3 kohdan mukaan toimielin "varmistaa puolestaan, että tarkastusten perusteella annettuja suosituksia noudatetaan", ja on tyytymätön siihen, ettei vuosina 2003 ja 2004 tehtyjen tarkastusten suosituksia vielä noudateta vuonna 2008; 88. korostaa, että 88 keskeneräistä toimea viittaa siihen, että joillakin erityisaloilla esiintyy vielä riskejä, ja suosittelee painokkaasti, että ryhdytään pikaisesti asianmukaisiin toimiin jäljellä olevien suositusten noudattamiseksi mahdollisimman pian; kehottaa pääsihteeriä tiedottamaan edistymisestä asiasta vastaavalle valiokunnalle; 89. katsoo, että parlamentin sisäisen tarkastuksen yksiköstä on laadittava arvio, jotta yksikköä voitaisiin vahvistaa ja näin ollen parantaa edelleen varojen valvontaa, ja että talousarvion valvontavaliokunnan käyttöön on annettava kaikki sen tehtävien hoitamisen takaavat välineet; 90. vaatii, että parlamentille toimitetaan viimeistään 30. syyskuuta 2010 mennessä kattava selitys ja tarkat syyt siihen, miksi uutta vierailukeskusta ei ole vielä avattu; Euroopan parlamentin palkinnot 91. pitää parlamentin journalismipalkintoa aiheettomana, koska parlamentin ei pitäisi myöntää palkintoja toimittajille, joiden tehtävänä on tarkastella kriittisesti Euroopan unionin toimielimiä ja niiden työtä; Poliittiset ryhmät (alamomentti 4000) 92. toteaa, että vuonna 2008 alamomentin 4000 määrärahat käytettiin seuraavalla tavalla: (euroa) | Talousarviossa 2008 oleva kokonaismäärä | 81625415 | Sitoutumattomat jäsenet | 1485287 | Ryhmien käytettävissä oleva määrä | 80140128 | Ryhmä | Parlamentin talousarvioon otettu määräraha | Kohd. uudelleen [15] | Lisämääräraha 2008 [16] | Ryhmän omat ja siirretyt varat | Menot 2008 | Käytettävissä olevien määrärahojen käyttöaste | Määrärahojen siirron yläraja [17] | Siirretty vuodelle 2009 | PPE | 19457497 | -19262 | 2256382 | 9768471 | 24057411 | 76,46 % | 11985131 | 7405677 | PSE | 14417268 | 45992 | 1685892 | 7254341 | 16555599 | 70,74 % | 8894526 | 6847894 | ALDE | 6685814 | -35299 | 768650 | 3008933 | 7409623 | 71,05 % | 4111557 | 3018475 | VERTS/ALE | 2765269 | 45912 | 330540 | 1070615 | 3191911 | 75,78 % | 1713175 | 1020425 | GUE/NGL | 2809780 | -2357 | 325919 | 971528 | 2627939 | 64,02 % | 1730809 | 1476931 | UEN | 2764733 | -26557 | 315066 | 968265 | 2770796 | 68,90 % | 1697433 | 1250711 | IND/DEM | 1621041 | -51389 | 176408 | 760676 | 1924007 | 76,75 % | 986929 | 582729 | NI | 1226937 | | 141143 | 117207 | 1019401 | 68,63 % | 754612 | 392949 | Yhteensä | 51748339 | -42960 | 6000000 | 23920036 | 59556687 | 72,96 % | 31874170 | 21995791 | Lisämäärärahat 93. palauttaa mieliin, että puhemiehistö päätti kokouksessaan 19. marraskuuta 2008 ottaa 6 miljoonan euron lisämäärärahan alamomentille 4000 vuonna 2009 järjestettäviin Euroopan parlamentin vaaleihin liittyvän tiedotuskampanjan rahoittamiseksi (D(2009)28076, 15. kesäkuuta 2009); 94. huomauttaa, että 15. joulukuuta 2008 puhemiehistö - päätti, että alamomentin 4000 määrärahojen käyttöä koskevien sääntöjen 2.1.6 ja 2.9.2 kohta 50 prosentilla poikkeamisesta ei koske puhemiehistön 19. marraskuuta 2008 päättämän 6 miljoonan euron lisämäärärahan kohdistamista muihin tarkoituksiin ja että sen seurauksena mainittu lisämääräraha voitaisiin siirtää sisäisesti kokonaisuudessaan vuodelle 2009, - päätti kuitenkin, että ryhmien täytyy käyttää mainitut lisämäärärahat vuoden 2009 maaliskuun loppuun mennessä ja että kaikki käyttämättömät summat on palautettava parlamentin talousarvioon; totesi sen vuoksi, että - näiden lisämäärärahojen käyttöä olisi tarkasteltava vuoden 2009 alkupuoliskoa koskevien tilien päättämisen yhteydessä, sillä vaalivuodet jaetaan kahteen kuuden kuukauden jaksoon (D(2009)28076, 15. kesäkuuta 2009); 95. palauttaa mieliin, että 16. kesäkuuta 2009 pidetyssä puhemiehistön kokouksessa puhemies "pani huolestuneena merkille, että näiden vaalien äänestysprosentti putosi 43,2 prosenttiin, mitä (…) seuraavan puhemiehistön olisi tarkasteltava huolellisesti" (PE 426.193/BUR); Tilinpäätös – ilman keskustelua? 96. panee merkille, että alamomentin 4000 [18] määrärahojen käyttöä koskevien sääntöjen 2.7.3 kohdan perusteella puhemies toimitti poliittisten ryhmien tarkastuskertomukset määrärahojen käytöstä talousarvion valvontavaliokunnalle 8. heinäkuuta 2009 (kirje 311812); 97. huomauttaa, että pääsihteeri totesi puhemiehistön jäsenille 15. kesäkuuta 2009 antamassaan muistiossa (D(2009)28076), että tarkastajat vahvistivat kaikissa kertomuksissa varauksetta, että kirjanpito on suoritettu sääntöjen mukaisesti; 98. panee merkille, että kokouksessaan 16. kesäkuuta 2009 (pöytäkirja kokouksesta 16. kesäkuuta 2009, PE 426.193/BUR) - käsitellessään päätöstään poliittisten puolueiden vuoden 2008 tilien päättämisestä puhemiehistö pani merkille ja hyväksyi ryhmien toimittamat asiakirjat, - käsitellessään päätöstään ITS-ryhmän tilien päättämisestä puhemiehistö tuki pääsihteerin muistion johtopäätöksiä, - puhemiehistö kehotti pääsihteeriä määrittämään eräältä jäseneltä perittävän lopullisen summan ja toteuttamaan vaadittavat laillistamistoimet; 99. palauttaa mieliin, että alamomentin 4000 määrärahojen käyttöä koskevien sääntöjen 2.2.3 kohdan mukaisesti kunkin ryhmän on otettava käyttöön sisäinen valvontajärjestelmä; Euroopan tason poliittiset puolueet 100. toteaa, että vuonna 2008 alamomentin 4020 määrärahat käytettiin seuraavalla tavalla: (euroa) | Sopimuksen mukaisen vuoden 2008 talousarvion toteutuminen | Puolue | Omat varat | EP:n avustukset yhteensä | Tulot yhteensä | Avustusten osuus tukikelpoisista menoista (enint. 85 %) | PPE | 1169574,08 | 3354754,00 | 4524328,08 | 79 % | PSE | 859853,00 | 3027647,00 | 3887500,00 | 82 % | ELDR | 420721,36 | 1115665,00 | 1536386,36 | 83 % | EFGP | 272909,63 | 641534,00 | 914443,63 | 70 % | GE | 176454,75 | 536539,11 | 712993,86 | 76 % | PDE | 78746,17 | 407693,22 | 486439,39 | 83 % | AEN | 36619,20 | 206376,01 | 242995,21 | 85 % | ADIE | 80187,00 | 303051,35 | 383238,35 | 85 % | EFA | 65390,25 | 226600,00 | 291990,25 | 83 % | EUD | 50094,08 | 153821,06 | 203915,14 | 85 % | Yhteensä | 3210549,52 | 9973680,75 | 13184230,27 | 80 % | 101. panee merkille, että puhemiehistö hyväksyi kokouksessaan 17. kesäkuuta 2009 ilman keskustelua lopulliset kertomukset seitsemän Euroopan tason poliittisen puolueen (yhteensä kymmenestä) toimintaohjelmien täytäntöönpanosta ja tilinpäätökset (pöytäkirja kokouksesta 17. kesäkuuta 2009, PE 426.231/BUR); 102. panee myös merkille, että pääsihteeri antoi seuraavat tiedot puhemiehistön jäsenille 15. kesäkuuta 2009 päivätyssä muistiossa (D(2009)30444): "8. Puolueiden toimintakertomukset vastaavat yleisesti ottaen toimintaohjelmia, jotka puolueet toimittivat hakiessaan avustusta. Puolueet ovat tehneet muutoksia alkuperäisiin ohjelmiin, erityisesti kokousten tai konferenssien aiheisiin, aikoihin ja paikkoihin. Muutokset eivät kuitenkaan vaikuta toimintaohjelmien sisältöön, ja ne olisi hyväksyttävä, jotta puolueet voivat joustavasti vastata poliittisen ympäristön muutoksiin vuoden aikana. Lisäksi puolueet tekivät muutoksia alustaviin talousarvioihinsa siirtojen avulla. … 10. Tilintarkastajat vahvistivat kaikissa kertomuksissa varauksetta, että kirjanpito on suoritettu asetuksen (EY) N:o 2004/2003 säännösten mukaisesti ja että kirjanpidossa annetaan oikea ja totuudenmukainen kuva poliittisten puolueiden taloudellisesta tilanteesta varainhoitovuoden 2008 päättyessä."; 103. panee merkille, että puhemiehistö hyväksyi kokouksessaan 14. syyskuuta 2009 lopulliset kertomukset niiden kolmen Euroopan tason poliittisen puolueen (ADIE eli Euroopan riippumattomien demokraattien liitto, AEN eli Allianssi kansakuntien Euroopan puolesta ja EUD eli EU-demokraatit) toimintaohjelmien täytäntöönpanosta ja tilinpäätökset, joiden kertomuksia ei saatu puhemiehistön kokoukseen 17. kesäkuuta 2009 (pöytäkirja kokouksesta 14. syyskuuta 2009, PE 426.393/BUR); 104. panee myös merkille, että puhemiehistö päätti, että tulojen ja menojen hyväksyjän on perittävä takaisin 90604,58 euron suuruinen loppuerä kyseisiltä kolmelta puolueelta (ADIE, AEN ja EUD) siten, että niille suoritettava lopullinen avustusten määrä otetaan huomioon; 105. panee merkille pääsihteerin vastauksen 23. huhtikuuta 2009 antamansa päätöslauselman [19] 96 kohtaan, joka koskee sitä, millaisia jatkotoimenpiteitä on toteutettu Euroopan tason poliittisille puolueille myönnettäviä avustuksia koskevien sääntöjen täytäntöönpanosta annetun sisäisen tarkastajan kertomuksen perusteella [20], ja viittauksen kolmeen toimeen, joista on "luovuttu"; 106. palauttaa mieliin, että "on välttämätöntä varmistaa Euroopan unionin yleisestä talousarviosta rahoitusta saavien Euroopan tason poliittisten puolueiden mahdollisimman suuri avoimuus ja niiden varainhoidon valvonta", kuten asetuksen (EY) N:o 2004/2003 [21] johdanto-osan 11 kappaleessa säädetään; 107. korostaa, että "mahdollisimman suuri avoimuus" on mahdotonta saavuttaa, i) ellei erityisesti oteta käyttöön valmista mallia ohjelman toimintakuvaukselle ja lopullisille toimintakertomuksille ja ii) ellei tulojen ja menojen hyväksyjä tee riittävästi avustusten jälkitarkastuksia paikalla; 108. ei ymmärrä, miten puhemiehistö voi hoitaa työjärjestyksen 209 artiklan 2 kohdan ("päättää rahoituksen mahdollisesta keskeyttämisestä tai vähentämisestä sekä perusteettomasti maksettujen määrien mahdollisesta takaisinperinnästä") ja 209 artiklan 3 kohdan ("hyväksyy rahoitusta saaneiden poliittisten puolueiden lopullisen toimintakertomuksen ja lopullisen tilinpäätöksen") mukaiset tehtävänsä ottamatta käyttöön edellä mainittuja malleja, jotka ovat välttämättömiä avoimen arviointi- ja maksumenettelyn kannalta; Eurooppalaiset poliittiset säätiöt 109. toteaa, että vuonna 2008 alamomentin 4030 määrärahat käytettiin seuraavalla tavalla: (euroa) | Alamomentti 4030 – käytetyt määrärahat varainhoitovuonna 2008 | Säätiö | Lyhenne | Omat varat | Lopullinen avustus | Tulot yhteensä | Avustusten osuus tukikelpoisista menoista (enint. 85 %) | Centre for European Studies | CEE | 262293 | 1344892 | 1607184 | 84 % | Foundation for European Progressive Studies | FEPS | 221835 | 1208436 | 1430271 | 85 % | European Liberal Forum | ELF | 39315 | 172187 | 211502 | 81 % | Green European Institute | GEI | 48442 | 270836 | 319278 | 85 % | Transform Europe | TE | 23800 | 147090 | 170890 | 85 % | Institute of European Democrats | IED | 18079 | 101108 | 119188 | 85 % | Europa Osservatorio Sulle Politiche Dell’unione | EUROPA | 61901 | 232900 | 294801 | 84 % | Center Maurits Coppieters | CMC | 21881 | 106608 | 128489 | 83 % | Fondation Politique Europeenne Pour La Democratie | FPED | 16635 | 120501 | 137136 | 85 % | Foundation for EU Democracy [22] | FEUD | | | | | Yhteensä | | 714181 | 3704558 | 4418739 | 84 % | 110. panee merkille, että puhemiehistö hyväksyi kokouksessaan 17. kesäkuuta 2009 lopulliset kertomukset kuuden säätiön (yhteensä kymmenestä) toimintaohjelmien täytäntöönpanosta ja tilinpäätökset ja totesi, että tulojen ja menojen hyväksyjän oli perittävä takaisin 85437,44 euron ylijäämä Institute of European Democrats -säätiöltä ja maksettava yhteensä 482544,35 euron saatava viidelle muulle säätiölle (pöytäkirja kokouksesta 17. kesäkuuta 2009, PE 426.231/BUR); 111. panee myös merkille, että pääsihteeri antoi seuraavat tiedot puhemiehistön jäsenille 15. kesäkuuta 2009 päivätyssä muistiossa (D(2009)31289): "9. Maaliskuussa 2008, hieman ennen avustushakemusten jättämiselle asetetun määräajan päättymistä, useimmat säätiöt ilmoittivat sihteeristön asiasta vastaavien yksiköiden kanssa pidetyssä tiedotuskokouksessa, etteivät ne voineet esittää yksityiskohtaista työohjelmaa, jossa mainitaan konferenssin paikka, aika ja aihe tai tarkka tutkimuskohde. Sen vuoksi ei voitu tarkistaa, vastaavatko toteutetut toimet avustushakemuksen mukana esitettyjä työohjelmia. Tapauksissa, joissa hakemus oli varsin yksityiskohtainen, havaittiin usein, että työohjelmaan oli tehty merkittäviä muutoksia, ts. useita tapahtumia oli jätetty pois tai tutkimusaiheet olivat muuttuneet. 10. Koska tämä on rahoituksen ensimmäinen varainhoitovuosi ja avustuksia saavat säätiöt on vastikään perustettu, ehdotetaan lopullisten kertomusten hyväksymistä. Olisi kuitenkin hyödyllistä, että puhemiehistö pyytäisi puhemiestä muistuttamaan säätiöille varainhoitovuoden 2008 tilien päättämistä koskevassa kirjeessään, että vastaisuudessa työohjelmia on parannettava ja että kaikki vuoden aikana tehdyt muutokset on perusteltava lopullisissa kertomuksissa. … 12. Tilintarkastajat vahvistivat kaikissa kertomuksissa varauksetta, että kirjanpito on suoritettu asetuksen (EY) N:o 2004/2003 säännösten mukaisesti ja että kirjanpidossa annetaan oikea ja totuudenmukainen kuva poliittisten säätiöiden taloudellisesta tilanteesta varainhoitovuoden 2008 päättyessä."; 112. panee merkille, että puhemiehistö hyväksyi kokouksessaan 14. syyskuuta 2009 lopulliset kertomukset niiden kolmen eurooppalaisen poliittisen säätiön (yhteensä neljästä – ELF eli European Liberal Forum, TE eli Transform Europe ja FPED eli Fondation Politique Européenne Pour La Démocratie) toimintaohjelmien täytäntöönpanosta ja tilinpäätökset, jotka eivät olleet pystyneet toimittamaan kertomuksiaan puhemiehistön kokoukseen 17. kesäkuuta 2009 (pöytäkirja kokouksesta 14. syyskuuta 2009 ja 9. syyskuuta 2009 päivätty muistio puhemiehistön jäsenille D(2009)40444); 113. panee myös merkille, että puhemiehistö päätti lisäksi, että tulojen ja menojen hyväksyjän on perittävä 15144,39 euron ylijäämä ELF:ltä ja 32178,58 euron ylijäämä FPED:ltä sekä maksettava 21965,56 euron saatava TE:lle, ja että se siirsi FEUD:n varainhoitovuoden tilien päättämistä koskevan päätöksen tekemisen myöhempään kokoukseen; 114. tukee täysin Euroopan tason poliittisten puolueiden ja eurooppalaisten poliittisten säätiöiden perustamista sekä niiden toimintaa; katsoo, että puolueiden ja säätiöiden varainhoidon ja suunniteltujen tulosten saavuttamisen täydellinen seurattavuus on erittäin tärkeää unionin kansalaisille; 115. katsoo, etteivät vastuuvapauden myöntävälle viranomaiselle esitetyt tiedot vakuuttavasti osoita, että hallintojärjestelmät ja sisäiset valvontajärjestelmät toimivat tehokkaasti, ja ettei puolueiden ja säätiöiden toimittamien tietojen ja asiakirjojen avulla voida riittävästi täyttää seurattavuutta koskevia kansalaisten ja veronmaksajien perusteltuja odotuksia; edellyttää, että tulojen ja menojen hyväksyjät laativat jälkitarkastuksia koskevan ohjelman, joka on keskeinen edellytys varmuuden saamiselle; 116. pitää myönteisenä, että sisäisen tarkastuksen yksikkö on aloittanut vuoden 2007 suositustensa toteuttamisen seurantatarkastuksen ja että uudessa kertomuksessa tarkastellaan myös eurooppalaisia poliittisia säätiöitä; Jäseniä ja avustajia koskevien sääntöjen täytäntöönpano 117. panee merkille, että puhemiehistö perusti 14. syyskuuta 2009 tekemällään päätöksellä jäseniä ja avustajia koskevien sääntöjen täytäntöönpanon tilapäisen arviointiryhmän, jonka puheenjohtajana on varapuhemies Dagmar Roth-Behrendt ja jonka tehtävänä on etsiä ratkaisuja havaittuihin käytännön ongelmiin; 118. suhtautuu myönteisesti tähän aloitteeseen ja kiinnittää huomiota siihen, että hallintomenettelyjä ja nykyisiä sääntöjä muutettaessa on tarpeen ottaa asiaankuuluvasti huomioon mahdolliset mainetta koskevat ja taloudelliset riskit sekä välttää tarpeettomia lisäkustannuksia; 119. odottaa, että pääsihteeri on yksilöinyt uusiin järjestelmiin liittyvät riskit sekä selvittänyt riskinhallinnassa tarvittavien hallinto- ja valvontajärjestelmien kustannukset; Avoimet toimet 120. edellyttää, että pääsihteeri ryhtyy kaikkiin tarvittaviin toimiin, jotta toimet voidaan pitää avoimina mahdollisimman lyhyen ajan, joka on enintään kolme kuukautta, ja samalla merkittävästi parantaa jäsenille tarjottavia palveluja siten, että henkilöstön annetaan tehdä niin laadukasta työtä kuin siltä odotetaan; 121. kehottaa pääsihteeriä varmistamaan, että avoimia yksikönpäällikön ja sitä ylempiä virkoja koskevat ilmoitukset ovat avoinna muiden EU:n toimielinten virkamiehille; Kiinteistöpolitiikka 122. muistuttaa pyynnöstään toteuttaa Euroopan parlamentin pitkäaikainen kiinteistöjä koskeva strategia; muistuttaa 22. lokakuuta 2009 antamastaan päätöslauselmasta esityksestä Euroopan unionin yleiseksi talousarvioksi varainhoitovuodeksi 2010, pääluokka I – Euroopan parlamentti, pääluokka II – Neuvosto, pääluokka IV – Tuomioistuin, pääluokka V – Tilintarkastustuomioistuin, pääluokka VI – Euroopan talous- ja sosiaalikomitea, pääluokka VII – Alueiden komitea, pääluokka VIII – Euroopan oikeusasiamies ja pääluokka IX – Euroopan tietosuojavaltuutettu [23] ja sen 30 kohdassa esitetyistä vaatimuksista; painottaa erityisesti, että tämän kiinteistöjä koskevan strategian puitteissa on otettava huomioon rakennusten oston myötä kasvavat ylläpitokustannukset ja keskipitkällä aikavälillä kasvava kunnostustarve; viittaa siihen, että kiinteistöjä koskevalla strategialla on pyrittävä parlamentin talousarvion kestävyyteen; painottaa, että Lissabonin sopimuksen myötä voimaan tulleet vaatimukset on otettava huomioon, ja edellyttää, että sille tiedotetaan tuloksista; 123. kehottaa tiedotustoimistoihin liittyen, että parlamentti ja komissio tekisivät keskipitkän ja pitkän aikavälin kiinteistöpolitiikasta ja tulevaisuuden suunnittelusta sopimuksen, jossa määriteltäisiin selvästi erityisesti ostosäännöt, kulloisenkin toimielimen rooli ja takaisinmaksuaika; painottaa, että tällainen sopimus on tarpeen erityisesti siksi, että parlamentti ja komissio puoltavat tiedotustoimistojen kohdalla tällä hetkellä erilaisia rahoitusmuotoja; Ympäristöasioiden hallinta- ja auditointijärjestelmä (EMAS) 124. panee tyytyväisenä merkille, että Kansainvälinen standardisoimisjärjestö on myöntänyt parlamentille ISO-sertifikaatin – ISO 14001:2004 – sen ympäristöasioiden hallintajärjestelmistä kaikissa kolmessa päätoimipaikassa; 125. pitää myönteisenä, että parlamentti - on ensimmäinen EU:n toimielin, joka on saanut tämän sertifikaatin kaikkien teknisten ja hallinnollisten toimiensa osalta, - on vähentänyt kaasun ja polttoaineen kulutustaan miltei 25 prosenttia kolmen viime vuoden aikana, - on päättänyt käyttää 100-prosenttisesti vihreää sähköä kaikissa kolmessa päätoimipaikassa, mikä on mahdollistanut hiilidioksidipäästöjen vähentämisen 17 prosentilla, ja - kierrättää, kompostoi tai käyttää uudelleen yli 50 prosenttia kaikesta jätteestä; 126. kehottaa pääsihteeriä toteuttamaan toimia, jotta kaikilla tasoilla ymmärrettäisiin entistä paremmin, että on syytä välttää tarpeetonta jätettä yleensä ja erityisesti vähentää eri kokouksia varten tuotettujen – mutta käyttämättä jääneiden – asiakirjatulosteiden määrää, kun otetaan huomioon erityisesti digitaalisen infrastruktuurin kehittämiseen käytettyjen varojen huomattava määrä; ehdottaa näin ollen, että parlamentin nykyisten digitaalisten laitteiden käyttöä kehitetään; 127. odottaa pääsääntöisesti, että kaikki päätöksentekoelimet asettavat ympäristövaatimukset etusijalle kaikissa päätöksissään, jotka koskevat muun muassa kiinteistöjä (mukaan luettuina eristeet, maalämpö, biopolttoaineet ja aurinkopaneelit), liikennettä ja toimistotarvikkeita; 128. suosittelee, että parlamentti – kuten joissakin jäsenvaltioissa on jo tapana – osallistuu niiden kustannusten korvaamiseen, joita henkilöstön jäsenille aiheutuu joukkoliikenteestä kodin ja työpaikan välillä, jos nämä vastineeksi luopuvat parlamentin autotallipaikasta, sillä tällainen järjestelmä vähentäisi Brysseliin joka aamu saapuvien autojen määrää ja vastaavasti hiilidioksidipäästöjä; 129. tukee täysin monikielisyysperiaatetta ja panee merkille parlamentin 24. lokakuuta 2007 tekemän päätöksen [24] jatkaa sanatarkkojen istuntoselostusten kääntämistä kokonaisuudessaan kaikille viralliselle kielille sekä siitä aiheutuvat 14840000 euron lisämenot; kehottaa analysoimaan keinoja selvittää sanatarkkojen istuntoselostusten eri kieliversioiden käyttöä; 130. katsoo, että EMAS-ryhmän olisi oltava toiminnallisesti riippumaton ja että sillä olisi oltava riittävästi määrärahoja tehtäviensä hoitamiseen; kehottaa EMAS-ryhmää toimittamaan vuosikertomuksensa talousarvion valvontavaliokunnan puheenjohtajalle; 131. ilmaisee huolensa jatkuvista pikkurikoksista parlamentin toimitiloissa; vaatii, että pääsihteeri kiinnittää erityistä huomiota tähän asiaan pikkurikosten vähentämiseksi; Liikenne 132. panee merkille, että kaikkien parlamentin vuonna 2009 ostamien autojen hiilidioksidipäästöt ylittivät EU:n markkinoille kyseisenä vuonna saatettujen uusien autojen keskiarvon; on tietoinen siitä, että nykyisin on saatavilla yhä enemmän keskitasoa vähäpäästöisempiä suuritehoisia autoja – myös hybridiautoja; 133. kehottaa toimivaltaisia viranomaisia uusimaan 31. joulukuuta 2010 mennessä koko parlamentin oman edustusautoina käytettävien henkilöautojen kannan ja korvaamaan sen autoilla, joiden hiilidioksidipäästöt eivät ylitä unionin keskiarvoa sinä viimeisimpänä vuonna, jolta komissiolla on luvut käytettävissään, sekä varaamaan kyseiset autot puhemiehen, poliittisten ryhmien puheenjohtajien ja arvovieraiden käyttöön ja varmistamaan, että parlamentin jäsenten Brysselissä ja Strasbourgissa käytettävissä olevat autot ovat Euro 5 -päästönormin mukaisia edellä mainittuun päivämäärään mennessä; 134. on yllättynyt siitä, että suurinta osaa vuonna 2008 ostetuista autoista pidettiin käyttäjien tarpeiden mukaisina ympäristöystävällisimpinä autoina; kehottaa parlamenttia tukemaan jäseniä joukkoliikennevälineiden käytössä ja tarkistamaan virkapolkupyöräyksikköään Brysselissä sen laajentamista varten; pyytää myös, että parlamentti perustaa oman, riittävästi polkupyöriä käytettäväksi tarjoavan polkupyöräyksikön Strasbourgiin täysistuntojen ajaksi; Tutkimusten koordinointi 135. palauttaa mieliin, että vuonna 2008 sisäasioiden pääosasto osoitti 7,1 miljoonaa euroa ja ulkoasioiden pääosasto 499423 euroa ulkopuolisiin tutkimuksiin (vastaus kysymykseen nro 24); kehottaa asiasta vastaavia yksiköitä – ennen uusien ulkopuolisten tutkimusten tilaamista – tarkistamaan, onko vastaavaa tutkimusta jo saatavilla ja/tai onko EU:n toinen toimielin tehnyt sellaisen; 136. kehottaa pääsihteeriä ottamaan yhteyttä muihin EU:n toimielimiin, jotta tehdyistä tutkimuksista voidaan perustaa keskustietokanta, josta myös yleisö voi hakea tietoa; Tietokantojen käyttömahdollisuus 137. panee merkille, että kaupallisten sähköisten tietopalvelujen tilausten kokonaiskustannukset olivat 804987 euroa vuonna 2008 ja 970484 euroa vuonna 2009; kehottaa asiasta vastaavia yksiköitä sopimuksia uusiessaan parantamaan käyttöehtoja ja siten antamaan yhä useammalle käyttäjälle – myös jäsenille – mahdollisuuden hyödyntää näitä tietopalveluja; Vierailijaryhmien vierailukulujen korvaaminen 138. pyytää, että kutsuttujen vierailijaryhmien vierailusta aiheutuneet kulut korvataan ryhmänjohtajalle aina tilisiirrolla eikä käteisellä; pyytää lisäksi, että parlamentti laatii selvityksen, jossa tarkastellaan, onko järjestelmä, jossa virallisten vierailijaryhmien matkakuluista maksetaan kiinteämääräinen korvaus, riittävä ottaen huomioon vierailijaryhmien erilaiset lähtöpaikat ja vierailukohteet vai soveltuisiko tämäntyyppisille ryhmille paremmin järjestelmä, jossa korvataan tosiasialliset kustannukset tiettyyn enimmäismäärään asti. [1] EUVL L 71, 14.3.2008. [2] EUVL C 273, 13.11.2009, s. 1. [3] EUVL C 127, 5.6.2009, s. 1. [4] EUVL C 269, 10.11.2009, s. 1. [5] EUVL C 273, 13.11.2009, s. 122. [6] EYVL L 248, 16.9.2002, s. 1. [7] PE 349.540/Bur/ann/fin. [8] EUVL C 27 E, 31.1.2008, s. 225. [9] Euroopan avoimuusaloite. [10] EYVL L 357, 31.12 2002, s. 1. [11] Saatavana osoitteessa http://www.europarl.europa.eu/document/activities/cont/200911/ 20091120ATT64961/20091120ATT64961EN.pdf [12] Ks. myös http://ec.europa.eu/budget/library/documents/implement_control/fin_rules/ syn_pub_rf_modex_en.pdf [13] Saatavana osoitteessa http://www.europarl.europa.eu/document/activities/cont/200911/ 20091118ATT64756/20091118ATT64756EN.pdf [14] Ks. myös http://ec.europa.eu/budget/library/documents/implement_control/fin_rules/ syn_pub_rf_modex_en.pdf [] Ryhmien ja sitoutumattomien jäsenten kokoonpanon muutosten vuoksi. [] Puhemiehistön päätös 3. joulukuuta 2008. [] Alamomentin 4000 määrärahojen käyttöä koskevien sääntöjen 2.1.6 kohdan ja puhemiehistön 15. joulukuuta 2008 tekemän päätöksen mukaisesti; lisämääräraha käytettävä 30. maaliskuuta 2009 mennessä. [18] PE 335.475/BUR/Rev.2. [19] EUVL L 255, 26.9.2009, s. 3. [20] http://www.europarl.europa.eu/document/activities/cont/200911/20091120ATT64976/ 20091120ATT64976EN.pdf [21] EUVL L 297, 15.11.2003, s. 1. [] lopullista kertomusta ei vielä hyväksytty [23] Hyväksytyt tekstit, P7_TA(2009)0052. [24] Euroopan parlamentin päätös 24. lokakuuta 2007 Euroopan parlamentin työjärjestyksen sanatarkkoja istuntoselostuksia koskevan 173 artiklan muuttamisesta ja keskustelujen audiovisuaalista tallennetta koskevan 173 a artiklan lisäämisestä (EUVL C 263 E, 16.10.2008, s. 409). --------------------------------------------------